《阮吾山邀同徐松厂祝芷塘过法源寺看海棠和吾山原韵》
清代·沈初

昨朝归骑随春风，墙头始见繁枝红。颇思江南好春色，懊恨残梦催晨钟。

丁宁将车不辞远，准待明日寻城东。爱花正值探花使，招提一树晴霞烘。

却如有语向元子，只恐欲睡闻苏公。多情岂必谢儿女，旖旎自解怜柔踪。

红苞乍拆最娇小，深意含蓄诗人胸。香车宝马满京国，藏春却在禅门空。

虚堂梵放下夕鸟，濛濛花影烟光笼。

作者简介：（?—1799）浙江平湖人，字景初，号云椒。乾隆二十八年探花。授编修。累擢兵部侍郎。曾任福建、顺天、江苏、江西等省学政，充《四库全书》馆、《实录》馆副总裁，续编《石渠宝笈》、《秘殿珠林》，校勘太学《石经》。嘉庆间，官至户部尚书。卒谥文恪。有《兰韵堂集》。